বৃহস্পতি গ্রহজগতকে পাশ কাটিয়ে উড়াল সম্পাদনের সময় *ভয়েজার-২* মহাকাশযানটি বৃহস্পতির চাঁদ গ্যানিমেডের এই আলোকচিত্র গ্রহণ করেছিল।
*গ্যালিলিও* মহাকাশযানটি বৃহস্পতি গ্রহ অভিমুখে যাত্রাপথে ২৪৩ ইডা গ্রহাণুটির পাশ কাটিয়ে উড়ে যাবার সময় তোলা চিত্র
**পার্শ্ব-অতিক্রমী উড্ডয়ন** বা **পাশ-কাটানো উড়াল** বলতে এক ধরনের মহাকাশযাত্রা অভিযানকে বোঝায় যেখানে কোনও কোনও মহাকাশযান অন্য একটি নভোবস্তুর কাছ দিয়ে পাশ কাটিয়ে উড়ে যায়। নভোবস্তুটি সাধারণত মহাকাশযানটির মহাকাশ অনুসন্ধানের একটি লক্ষ্যবস্তু হয়ে থাকে। পার্শ্ব-অতিক্রমী উড্ডয়নকে ইংরেজি পরিভাষায় "ফ্লাই-বাই" (Flyby) বলে। তবে কখনও কখনও পার্শ্ব-অতিক্রমী উড্ডয়নের উদ্দেশ্য হল নভোবস্তুটির মহাকর্ষ টানকে সহায়ক বল হিসেবে ব্যবহার করে (মহাকর্ষীয় সহায়তা) তৃতীয় একটি লক্ষ্যবস্তুর দিকে গতিপথ পরিবর্তন করে উড়ে যাওয়া; এ ব্যাপারটিকে *পার্শ্ব-অতিক্রমী গতিমুখ পরিবর্তন* বা *পাশ কাটিয়ে দিক পরিবর্তন* (ইংরেজি swing-by "সুইং-বাই") বলা হয়। যেসব মহাকাশযানকে পার্শ্ব-অতিক্রমী উড্ডয়নের জন্য বিশেষভাবে নকশা করা হয়, সেগুলিকে *পার্শ্ব-অতিক্রমী মহাকাশযান* বলে। তবে মহাকাশযান ছাড়াও পৃথিবীর কাছ দিয়ে পাশ কাটিয়ে উড়ে যাওয়া গ্রহাণুগুলি সম্পর্কেও পার্শ্ব-অতিক্রমী উড্ডয়ন কথাটি ব্যবহার করা হতে পারে। পার্শ্ব-অতিক্রমী উড্ডয়নের দুইটি গুরুত্বপূর্ণ চারিত্রিক বৈশিষ্ট্য হল ঘনিষ্ঠতম নিকটাগমন তথা নিকটতম অবস্থানের সময় ও দূরত্ব।

পার্শ্ব-অতিক্রমী তথা পাশ-কাটানো মহাকাশযানগুলি সৌরজগতের যেকোনও গ্রহ (এমনকি পৃথিবীকেও), উপগ্রহ, গ্রহাণু, ধূমকেতু ও ক্ষুদ্রতর কোনও নভোবস্তুকে পাশ কাটিয়ে ওড়ানোর উদ্দেশ্যে নকশা ও নির্মাণ করা হতে পারে। ইতিহাসে সবচেয়ে সুপরিচিত কয়েকটি পার্শ্ব-অতিক্রমী উড্ডয়নের উদাহরণ হল ১৯৬৫ সালে ম্যারিনার ৪ মহাকাশযানের মঙ্গলগ্রহকে পাশ কাটিয়ে উড়াল, ১৯৭০-এর দশকে উৎক্ষিপ্ত ভয়েজার-১ ও ভয়েজার-২ মহাকাশযানের পরবর্তী দশকগুলিতে বৃহস্পতি, শনি, ইউরেনাস ও নেপচুন গ্রহকে পাশ কাটিয়ে উড়াল, ১৯৯৫ সালে গ্যালিলিও মহাকাশযানের শুক্রগ্রহকে পাশ কাটানো, ২০০০ সালে ক্যাসিনি-হয়গেন্সের শনির উপগ্রহ টাইটানকে পাশ কাটানো, ২০০৪ সালে স্টারডাস্ট মহাকাশযানটির ওয়াইল্ড-২ নামক ধূমকেতুকে পাশ কাটানো, ২০০৫ সালে মেসেঞ্জার মহাকাশযানের পৃথিবী, শুক্র ও বুধগ্রহকে পাশ কাটানো, ২০০৭ সালে রোজেটা মহাকাশযানের পৃথিবী ও মঙ্গলগ্রহকে পাশ কাটানো, ২০১৩ সালে জুনো মহাকাশযানের পৃথিবীকে পাশ কাটিয়ে বৃহস্পতিতে গমন, ২০১৫ সালে নিউ হরাইজনসের প্লুটোকে পাশ কাটানো, ২০১৭ সালে ওসাইরিস-রেক্স মহাকাশযানের পৃথিবীকে পাশ কাটিয়ে বেনু নামক গ্রহাণু অভিমুখে গতিমুখ পরিবর্তন।

আরও দেখুন
---------

* বায়ব-গতিরোধ
* বায়ব-মহাকর্ষ সহায়তা
* অপদূরবিন্দু
* অপার্থিব নভোবস্তুর উপরে ইচ্ছাকৃত বিধ্বংসী অবতরণ ('ফ্লাই-ইন’ ‘fly-in')
* উড্ডয়ন গতিবিজ্ঞান (মহাকাশযান)
* পৃথিবীতে গ্রহাণুসমূহের ঘনিষ্ঠ নিকটাগমনের তালিকা
* কক্ষীয় মহাকাশযাত্রা
* পূর্বনির্ধারিত মহাকাশ সাক্ষাৎ

তথ্যসূত্র
---------

1. ↑  "Basics of Space Flight - Solar System Exploration: NASA Science"। *Solar System Exploration: NASA Science*। সংগ্রহের তারিখ ২০১৮-১১-০৪। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
2. ↑  "Basics of Space Flight - Solar System Exploration: NASA Science"। *Solar System Exploration: NASA Science*। সংগ্রহের তারিখ ২০১৮-১১-০৪। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
3. ↑  "'Tunguska'-Size Asteroid Makes Surprise Flyby of Earth"। *Space.com*। সংগ্রহের তারিখ ২০১৮-১১-০৪। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
4. ↑  "Titan A Flyby Closest Approach"। *sci.esa.int* (ইংরেজি ভাষায়)। সংগ্রহের তারিখ ২০১৮-১১-০৪। উদ্ধৃতি টেমপ্লেট ইংরেজি প্যারামিটার ব্যবহার করেছে (link)

বহিঃসংযোগ
---------

* Smithsonian Air and Space- Probes and Fly-by Spacecraft
* Lunar flybys